Γνώμη του Συμβουλίου

της 13ης Μαρτίου 2000

για το αναπροσαρμοσμένο πρόγραμμα σταθερότητας του Λουξεμβούργου, 1999-2003

(2000/C 111/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντος υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

Μετά από διαβούλευση με την οικονομική και δημοσιονομική επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 13 Μαρτίου 2000 το Συμβούλιο εξέτασε το αναπροσαρμοσμένο πρόγραμμα σταθερότητας του Λουξεμβούργου, το οποίο καλύπτει την περίοδο 1999-2003. Το Συμβούλιο σημειώνει με ικανοποίηση τη νέα βελτίωση των δημόσιων οικονομικών τα δύο τελευταία έτη και την υπέρβαση των δημοσιονομικών στόχων που είχαν καθοριστεί στα αρχικό πρόγραμμα σταθερότητας του Λουξεμβούργου. Το πλεόνασμα του προϋπολογισμού του ευρύτερου δημόσιου τομέα το 1999 εκτιμάται σήμερα σε 2,3 % του ΑΕγχΠ έναντι αρχικής πρόβλεψης 1,2 %, ενώ το ακαθάριστο χρέος του ευρύτερου δημόσιου τομέα σημείωσε νέα μείωση στο 4,3 % περίπου του ΑΕγχΠ. Το Συμβούλιο θεωρεί ότι το αναπροσαρμοσμένο πρόγραμμα σταθερότητας συμβιβάζεται με τους γενικούς προσανατολισμούς των οικονομικών πολιτικών.

Το Συμβούλιο σημειώνει ότι η συνεχιζόμενη δέσμευση για την εφαρμογή υγιών οικονομικλών πολιτικών, ιδίως στο δημοσιονομικό τομέα, επέτρεψε στο Λουξεμβούργο να επιτύχει υψηλούς ρυθμούς αύξησης του ΑΕγχΠ και δημιούργησε τις προϋποθέσεις για τη βελτίωση των αναπτυξιακών προοπτικών για τα επόμενα χρόνια· η αύξηση του πραγματικού ΑΕγχΠ εκτιμάται στο 4,9 % το 1999, ενώ για το 2000 και το 2001 προβλέπονται ραθμοί ανάπτυξης σαφώς υψηλότεροι από το 5 %.

Το Συμβούλιο σημειώνει ότι το αναπροσαρμοσμένο πρόγραμμα, το οποίο βασίζεται στα καλύτερα δημοσιονομικά αποτελέσματα των δύο τελευταίων ετών και στις βελτιωμένες οικονομικές προοπτικές, προβλέπει πιο φιλόδοξους δημοσιονομικούς στόχους από εκείνους του αρχικού προγράμματος· το πλεόνασμα του ευρύτερου δημόσιου τομέα προλέπεται να αυξηθεί στο 2,5 % του ΑΕγχΠ το 2000 και στο 3,1 % το 2003. Το Συμβούλιο θεωρεί ότι η διαρθρωτική δημοσιονομική θέση του ευρύτερου δημόσιου τομέα όπως προκύπτει από τα προβλεπόμενα στο πρόγραμμα πλεονάσματα στην περίοδο έως το 2003, παρέχει επαρκή περιθώρια ασφαλείας που επιτρέπουν, υπό κανονικές συνθήκες, να αποφευχθεί η υπέρβαση της τιμής αναφοράς του 3 % του ΑΕγχΠ για το δημοσιονομικό έλλειμμα.

Το Συμβούλιο αναγνωρίζει την καταλληλότητα των πολιτικών που αποσκοπούν στην ενίσχυση της ικανότητας μιας μικρής ανοικτής οικονομίας, όπως εκείνη του Λουξεμβούργου, να αντιμετωπίζει δυσμενείς εξωτερικές επιδράσεις· από την άποψη αυτή, εκφράζει την ικανοποίησή του για τα μέτρα που προορίζονται να ενισχύσουν τα αποθεματικά· καλωσορίζει επίσης το σχηματισμό επαρκών αποθεματικών στον τομέα του συνταξιοδοτικού συστήματος και της κοινωνικής ασφάλισης γενικότερα· ενθαρρύνει την κυβέρνηση να συνεχίσει να συνδυάζει αυτά τα προληπτικά μέτρα με πολιτικές και μεταρρυθμίσεις που αποσκοπούν στην ενίσχυση του αναπτυξιακού δυναμικού της οικονομίας· εκφράζει την ικανοποίησή του για την αύξηση των πόρων που διατίθενται για δημόσιες επενδύσεις.

Το Συμβούλιο σημειώνει τη δέσμευση, η οποία περιλαμβάνεται στο αρχικό πρόγραμμα σταθερότητας, για τον περιορισμό της αύξησης των δαπανών της κεντρικής κυβέρνησης. Το Συμβούλιο αναγνωρίζει ότι οι προβλέψεις των δημοσιονομικών μεγεθών στο αναπροσαρμοσμένο πρόγραμμα εμφανίζουν μια μείωση των συνολικών δαπανών ως ποσοστό του ΑΕγχΠ κατά σχεδόν 2 εκατοστιαίες μονάδες στο επίπεδο της κεντρικής κυβέρνησης μεταξύ 2000 και 2003, η οποία θα καταστήσει δυνατή μια μείωση των εσόδων ως ποσοστό του ΑΕγχΠ στην ίδια περίοδο· ενθαρρύνει την κυβέρνηση του Λουξεμβούργου να επιδιώξει την επίτευξη αυτών των στόχων για τις δαπάνες.

Το Συμβούλιο ενθαρρύνει την κυβέρνηση να προετοιμαστεί να δώσει μια πιο περιοριστική κατεύθυνση στη δημοσιονομική της πολιτική σε περίπτωση κινδύνων πληθωριστικών πιέσεων, λαμβανομένων ιδίως υπόψη των σημερινών και των αναμενόμενων για το μέλλον υψηλών ρυθμών οικονομικής ανάπτυξης.

(1) ΕΕ L 209 της 2.8.1997, σ. 1.